钦定古今图书集成/历象汇编/庶征典/第061卷 > 《管窥集要》 > 《占验诀法》
## 钦定古今图书集成/历象汇编/庶征典/第061卷 > 《管窥集要》 > 《占验诀法》

凡候风须明知八卦，审及干支，或上或下，或高或卑俱无乖起，然后可验。若失之毫厘，差之千里，不可不
慎。今先定六十四卦，十二支辰，总二十四分，递相冲
破，即知风之所发止，然后占之。

凡风从戌来，须抵辰至丑至未，直乙二十四方，先定
其冲，则来处明白。辰卦既明，自无失误。

《黄帝占》曰：“凡风之动，皆不安之象也。若在山川海滨
空穴之间，风所出处，皆不必占，以为常式。若在宫宅
营寨之内，战阵之所，风势异常，扬砂走石，日光昏浊，
则必占之。”

凡人君理顺四时，则“春无凄风，夏无苦雨。”先王之治，
以天下为家，兆民为子。风起异常，用意察之，如纷错
交横，乍起乍止，儒墨深藏，智者缄默。

凡风暴疾，南北无定，交错离合，氛埃相经，此风应在
人主。

李淳风曰：“《巽》为风，风占灾异最验。”

凡候风，须筑台二十四尺，于上设竿，令其四达，无隐
则远，皆知期刻不爽。

凡鸣条以上，怒风起止，皆详其五音与岁月日时刑
德合冲墓杀，五行生克，王相囚死，以占吉凶，仍以六
情推之。大凡年月日时，四杀五墓，风从上来，白浊昏
寒，皆为凶风。其日三刑最急，坐不及起，有暴贼至。若
行师，即防伏兵。平时无兵，防人谋害，兴兵动众，逢之
急整武备。

凡两军相当，欲分主客，以日辰所得纳音为客，以时
下十二辰与风所来方为主。若日辰纳音能克时辰
及方，则客胜；时下支辰及风来方，能克纳音，则客败，
主人胜。《寻常家居》，亦以此分内外。

凡恶风、黑云，《三刑冲破》墓杀风，当日有大雨，及三日
大雨者，其灾散。一曰：宫风当日雨，征风三日雨，羽风
五日雨，商风七日雨，角风九日雨，得雨则解。

凡风自冲来者，为殃，为丧，为兵火，为大臣死。以日占
何国。若当时有大雨，即不占。凡风滚雨及风后降雨，
皆雨气也，不占。

凡风从太岁上来，鸣条摆树，而天色清爽。日光明盛，
著体清凉温和者，祥风也。天子有德令，法不私亲，大
臣畏惧，国昌民安之象。若风势蓬勃，扬尘蔽天，著人
寒惨，日白无光，三刑带杀，则国有暴令。月建为大臣，
日为令长，时来为民。

凡风，温热逼人著地，走石飞沙，鸣条落叶，为囚风。以
日辰占何国饥荒人不安。风势和煖，不扬尘土，气色
清温，日光皓洁，则以日辰占何国，岁美人安。

凡风把岁月日时德上来，鸣条落叶，及宫日宫时天
时干上来发风，皆为吉风。五音之日，风起岁月日时
刑上，黑色勃勃，经刻冥冥，不见人形，是谓妖风。宫日
为君，以下四日为大臣死，不然其分民灾，以日占国。
凡风起三刑而邻于德，不可分辨。刑与德者，以风言
之，德鸣条索索，虽摆枝落叶，乍起乍止，而去地尺外
不动，尘埃不扬，砂走石，日光不变，是谓“吉风”，宜从吉
占。刑风著地，吹尘涨天，转石扬砂，蓬蓬勃勃，乍紧乍
慢，日光昏暗，是谓“凶风”，宜从凶占。

大凡风起，止日时方位，征多为火，羽多为水，商多为
兵，为粟贵，角多为疾病，宫多为吉。须鸣条。已上落叶
扬尘，吹沙摇树，乃占。

凡五音之日，风来色黑，不睹人面，先紧后慢，经刻止
者，主疾病。惟宫日占在君，其下四日以日占其地，大
臣死，民流亡。期以干支合数。假令甲子日二九之数，
近十八日，远百八十日，更远九年。

风声悲鸣，连日不止，有兵则败于所鸣之方，无兵者
则长民者有死丧忧戚，亦为有火灾。

暴风忽起东北，其声凄凉，主水灾；起西南方而温，为
旱。

暴风起，音如“破鼓”，有兵在外者败。

军中忽有疾风，势如过箭，便无踪迹，急防贼来，夜中
尢甚。

军出在外，有风，夜起昼止，宜防贼人夜动偷劫营寨。